b'\n_START_ARTICLE_\nRobert Barbo Waxenstein\n_START_SECTION_\n\xc5\xbdivljenje\n_START_PARAGRAPH_\nRodil se je v gra\xc5\xa1\xc4\x8dini pri \xc5\xa0entrupertu na Dolenjskem. Srednjo \xc5\xa1olo je kon\xc4\x8dal na realki v Gorici. Slu\xc5\xbeil je pri ljubljanskem topni\xc5\xa1kem polku in kasneje odpotoval na Dunaj, kjer je hotel \xc5\xa1tudirati filozofijo. Zaradi nestrinjanja o\xc4\x8deta s to odlo\xc4\x8ditvijo se je vrnil v Ljubljano in postal topni\xc5\xa1ki \xc4\x8dastnik. V prvi svetovni vojni se je v letih 1914-1918 boril na italijanski in ruski fronti. Ob prihodu domov je seboj v Maribor pripeljal topni\xc5\xa1ko baterijo ter se pridru\xc5\xbeil vojski Dr\xc5\xbeave SHS. Prostovoljno je postal stotnik v rezervi ter se tako posvetil filozofiji, gospodarstvu in pisanju knjig. Bil je zadnji lastnik gra\xc5\xa1\xc4\x8dine Rakovnik v \xc5\xa0entrupertu, ki je bila med zadnjo svetovno vojno po\xc5\xbegana in o kateri skoraj ni ve\xc4\x8d sledi._NEWLINE_Bil je zadnji mo\xc5\xa1ki potomec svojega rodu. Leta 1926 se je poro\xc4\x8dil z baronico Carmen Codelli, h\xc4\x8derko znanega ljubljanskega izumitelja, barona Antona Codelli-Fahnenfelda. Je avtor romana Bela krogla, ki je iz\xc5\xa1el v Ljubljani leta 1935. V njej na svoj na\xc4\x8din opisuje dogodke svojega \xc5\xbeivljenja in \xc5\xbeivljenja svoje dru\xc5\xbeine, prijateljev in znancev, sicer s spremenjenimi imeni, vendar se nekatera da hitro prepoznati. Sebe je imenoval grof Berg, svojo \xc5\xbeeno Karmen Eliza in h\xc4\x8derko Livija Marjetka. Rokopis je napisal v nem\xc5\xa1\xc4\x8dini, vendar je bil na njegovo \xc5\xbeeljo natisnjen tudi v sloven\xc5\xa1\xc4\x8dini._NEWLINE_Roman je dobil ime po beli krogli na ruleti v Monte Carlu, saj je bil strasten hazarder. Leta 1945 se je grof Barbo umaknil v Avstrijo, kjer je delal kot prevajalec iz sloven\xc5\xa1\xc4\x8dine v nem\xc5\xa1\xc4\x8dino v Muzejski knji\xc5\xbenici v Celovcu. Najraje je prevajal Otona \xc5\xbdupan\xc4\x8di\xc4\x8da. Njegova zadnja knjiga Miljni kamni (nem. Meilenstein) je iz\xc5\xa1la v letu njegove smrti na Dunaju. Knjiga predstavlja obse\xc5\xbeno zbirko pesmi, ki posegajo v filozofijo in celo matematiko ter fiziko. Prepoznati pa je seveda tudi domoto\xc5\xbeje po nekdanji domovini Sloveniji. Grof je nazadnje \xc5\xbeivel pri h\xc4\x8deri Liviji Barbo-Reden iz Klosterneuburga pri Dunaju, kjer je leta 1977 tudi umrl.'